แพทย์วินิจฉัยโรคพาร์กินสันอย่างไร
ผู้ที่มีอาการ Resting tremor, Bradykinesia, Rigidity และ Postural instability เรียกว่า มีอาการพาร์กินสัน (Parkinsonism) ซึ่งอาการพาร์กินสันนี้จะพบได้ในโรคอื่นๆ อีกหลายโรค ซึ่งหากเป็นโรคพาร์กินสันก็จะเรียกว่า Parkinson’s disease ส่วนโรคอื่นๆที่พบได้น้อยกว่าโรคพาร์กินสันมาก ก็จะมีชื่อเรียกแตกต่างกันออกไป และจะมีอาการที่เป็นลักษณะเฉพาะของโรคนั้นๆ ร่วมกับมีอาการพาร์กินสัน โรคเหล่านั้น เช่น โรคทางสมองที่มีความผิดปกติทางระบบประสาทอัตโนมัติ (Shy-Drager syndrome หรือ Multiple system atrophy), โรคความเสื่อมทางสมองที่ส่งผลให้เกิดการเคลื่อนไหวที่ไม่สมดุล(Striatonigral degeneration), โรคทางพันธุกรรมที่มีสารทองแดงสะสมในเนื้อเยื่อต่างๆ ของร่างกาย (Wilson’s disease), โรคทางพันธุกรรมที่ทำให้สมองเสื่อมแล้วเกิดการเคลื่อนไหวที่ผิดปกติ (Huntington’s disease), ภาวะโพรงสมองคั่งน้ำชนิดความดันปกติ(Normal pressure hydrocephalus), โรคอัลไซเมอร์ (Alzheimer’ disease) เป็นต้น

นอกจากนี้การได้รับสารพิษ ยาหรือติดเชื้อบางอย่าง อาจทำให้มีอาการของพาร์กินสันได้ด้วย ซึ่งจะเรียกโดยรวมว่าเป็น อาการ หรือภาวะพาร์กินสันทุติยภูมิ (Secondary parkin sonism) เช่น ติดเชื้อซิฟิลิสขึ้นสมอง การได้รับยาแก้อาเจียนบางตัว ยาลดความดันโลหิตในกลุ่มที่ไปทำให้สารสื่อประสาทโดปามีน/Dopamin eลดลง ยารักษาอาการโรคจิตเภท และการได้รับสารพิษไซยาไนด์ (Cyanide) คาร์บอนมอนนอกไซด์ (Carbon monoxide) หรือ แมงกานีส (Manganese) เป็นต้น

การวินิจฉัยโรคพาร์กินสัน (Parkinson’s disease) จึงต้องแยกโรคอื่นๆ ที่มีอาการของพาร์กินสัน รวมถึงแยกอาการ หรือภาวะพาร์กินสันทุติยภูมิ (Secondary parkinsonism) ออกไปด้วย เนื่องจากการรักษาจะแตกต่างกันโดยสิ้นเชิง แม้ว่าจะมีอาการบางอย่างคล้ายกันก็ตาม

การวินิจฉัยโรคพาร์กินสันจะอาศัยอาการผู้ป่วยและความผิดปกติที่แพทย์ตรวจพบเป็นหลัก รวมทั้งลักษณะอาการที่ค่อยเป็นค่อยไป อายุที่เริ่มเป็น และประวัติในครอบครัว ไม่มีการตรวจพิเศษทางห้องปฏิบัติการใดที่ตรวจแล้วบอกได้ว่าผู้ป่วยกำลังเป็นโรคพาร์กินสันอยู่ การตรวจทางห้องปฏิบัติการจะใช้เพื่อยืนยันการวินิจฉัยโรคอื่นๆ บางโรคเท่านั้น เช่น การตรวจหาระดับสารพิษในกระแสเลือด การตรวจหาระดับสาร Ceruloplasmin (สารโปรตีนผิดปกติที่เป็นตัวพกพาสารทองแดง) ในเลือดเพื่อวินิจฉัยโรค Wilson’s disease การเอกซเรย์สมองด้วยคลื่นแม่เหล็กไฟฟ้า (เอมอาร์ไอ/MRI) เพื่อวินิจฉัย โรคโพรงสมองคั่งน้ำชนิดความดันปกติ (Normal pressure hydrocephalus) เป็นต้น
อายุรศาสตร์ (อายุรศาสตร์) - Internal Medicine